Alex Vilhelm í Vági væntar at bjóða á uppboðssøluni í august mánaði, men hevur eisini vónir til, at tey í oynni fáa atgongd til tað, sum nevnist menningarkvotur í uppskotinum til fikivinnunýskipan–upprunaliga nevndist tað økiskvotur. –Økið her suðuri hevur verið forsømt í so nógv ár, og eg haldi, at myndugleikarnir hava skyldu at lata okkum nakrar kvotur her í oynni. Vónandi fáa vit nakað at arbeiða við, áðrenn fólkatalið er minkað burtur í einki. Tað sigur Alex Vilhelm, stjóri í feløgunum South Pelagic og Ocean Group Faroes, sum herfyri gjørdu eitt treytað keyp av skipinum Norðhavið, so teir í fyrstu syftu sluppu framat eini felagskvotu av svartkjafti upp á 70.000 tons. Og møguliga kann skipið eisini brúkast, um nakað verður keypt av rættindum á uppboðssøluni, sum verður fyriskipað í august. Tá verða 5.447 tons av makreli, 1.107 av botnfiski í russiskum sjógvi og 614 í norskum sjógvi í Barentshavinum seld á uppboði. Hetta ætlar Alex Vilhelm at bjóða uppá, men tað leggur ikki nakran veruligan botn í ætlanirnar hjá felagnum. Alex Vilhelm sær nógv størri møguleikar í teimum ætlaðu royndar- og menningarkvotunum, ið eru partar av uppskotinum til nýskipan av fiskivinnuni. Hetta var tað, sum upprunaliga nevndist økiskvotur, men sum eftir samráðingar í samgonguni skifti navn til royndar- og menningarkvotur. Hóast felagið í Vági hevur keypt Norðhavið, so eru keypstreytirnar so leysar, at báðir partar kunnu sleppa burtur úr avtaluni nær tað skal vera, tí seljarin hevur bæði ein afturkeypsrætt og afturkeypsskyldu. –Vit hava eisini eitt annað skip klárt, um tað skuldi verið neyðugt, sigur Alex Vilhelm. South Pelagic var í samstarvi við eitt danskt reiðarí, tá felagið átti skipið Asbjørn Senior. Tað skipið varð seinni selt til Russlands.